text: Højt spil om indenrigsflyvningen
  02 september 2011 kl. 13.46
  Socialdemokraterne og SF gambler med fremtiden for indenrigsflyvningen med forslaget om at genindføre en passagerafgift på 75 kroner per flyrejse.
  Det skriver lufthavnschef Anders Sørensen, Sønderborg Lufthavn, i et åbent brev til folketingsmedlemmerne i de to partier.
  Anders Sørensen henviser til, at en tilsvarende afgift førte til et kraftigt fald i indenrigsflyvningen fra 1998 til 2007. Dog spillede det også en rolle, at Storebæltsbroen blev taget i brug.
  - Rød blok gambler med regionens udvikling og vækst samt 300 arbejdspladser i lufthavnen, mener Anders Sørensen. 
  Socialdemokraterne og SF kalder den foreslåede afgift for en klimaafgift, og partierne forsvarer sig med, at prisen på flybilletter er faldet siden den tidligere afgift var gældende. Klimaafgiften skal give staten en indtægt på 700 millioner kroner om året. 
  80.000 passagerer fløj sidste år fra og til Sønderborg Lufthavn.
  